**3.11.1-3.12.5**

Ἐκ δὲ τῆς αὐτῶν τῶν ἀπολογουμένων ἀπολογίας

μετόχου τοῦ μειρακίου τοῦ φόνου ὄντος, οὐκ ἂν δικαίως

οὐδὲ ὁσίως ἀπολύοιτε αὐτόν. Οὔτε γὰρ ἡμεῖς, οἱ διὰ τὴν

τούτων ἁμαρτίαν διαφθαρέντες, αὐθένται καταγνωσθέντες

ὅσια ἀλλ' ἀνόσι' ἂν πάθοιμεν ὑφ' ὑμῶν· οὔθ' οἱ θανατώσαν-

τες ἡμᾶς μὴ εἰργόμενοι τῶν οὐ προσηκόντων εὐσεβοῖντ' ἂν

ὑπὸ τῶν ἀπολυσάντων τοὺς ἀνοσίους. Πάσης δ' ὑπὲρ

πάντων τῆς κηλῖδος εἰς ὑμᾶς ἀναφερομένης, πολλὴ

εὐλάβεια ὑμῖν τούτων ποιητέα ἐστί· καταλαβόντες μὲν γὰρ

αὐτὸν καὶ εἴρξαντες ὧν ὁ νόμος εἴργει καθαροὶ τῶν

ἐγκλημάτων ἔσεσθε, ἀπολύσαντες δὲ ὑπαίτιοι καθίστασθε.

Τῆς οὖν ὑμετέρας εὐσεβείας ἕνεκα καὶ τῶν νόμων

ἀπάγοντες τιμωρεῖσθε αὐτόν, <καὶ> αὐτοί τε μὴ μεταλάβητε

τῆς τούτου μιαρίας, ἡμῖν τε τοῖς γονεῦσιν, οἳ ζῶντες

κατορωρύγμεθα ὑπ' αὐτοῦ, δόξῃ γοῦν ἐλαφροτέραν τὴν

συμφορὰν καταστήσατε.